CELEX: 32011R1208
Language: sl
Date: 2011-11-22 00:00:00
Title: Izvedbena uredba Komisije (EU) št. 1208/2011 z dne 22. novembra 2011 o spremembi in popravkih Uredbe Komisije (ES) št. 288/2009 o določitvi podrobnih pravil za uporabo Uredbe Sveta (ES) št. 1234/2007 v zvezi s pomočjo Skupnosti za oskrbo otrok v izobraževalnih ustanovah s sadjem in zelenjavo, predelanim sadjem in zelenjavo ter proizvodi iz banan na podlagi sistema razdeljevanja sadja v šolah

23.11.2011   
            
            
               SL
            
            
               Uradni list Evropske unije
            
            
               L 305/53
            
         IZVEDBENA UREDBA KOMISIJE (EU) št. 1208/2011
   z dne 22. novembra 2011
   o spremembi in popravkih Uredbe Komisije (ES) št. 288/2009 o določitvi podrobnih pravil za uporabo Uredbe Sveta (ES) št. 1234/2007 v zvezi s pomočjo Skupnosti za oskrbo otrok v izobraževalnih ustanovah s sadjem in zelenjavo, predelanim sadjem in zelenjavo ter proizvodi iz banan na podlagi sistema razdeljevanja sadja v šolah
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT) (1) ter zlasti člena 103h(f) v povezavi s členom 4 Uredbe,
   ob upoštevanju naslednjega:
   
               (1)
            
            
               Na podlagi izkušenj, pridobljenih pri upravljanju sistema razdeljevanja sadja v šolah, ustanovljenega s členom 103ga Uredbe (ES) št. 1234/2007, in z namenom olajšanja njegovega izvajanja, je treba pojasniti in poenostaviti nekaj določb Uredbe Komisije (ES) št. 288/2009 (2).
            
         
               (2)
            
            
               Člen 103ga(2) Uredbe (ES) št. 1234/2007 zahteva, da države članice sprejmejo spremljevalne ukrepe za izboljšanje učinkovitosti lastnih shem. Pomoč Unije za sistem razdeljevanja sadja v šolah ne zajema spremljevalnih ukrepov. Zato je potrebno natančneje razlikovati med temi in ukrepi obveščanja, ki so upravičeni do pomoči Unije.
            
         
               (3)
            
            
               Člen 5(1) Uredbe (ES) št. 288/2009 določa seznam stroškov, ki so upravičeni do pomoči Unije. Da bi zagotovili ustrezno upravljanje financ in nadzor nad odhodki, je treba bolj jasno določiti, kateri stroški so upravičeni do pomoči Unije. Da bi zagotovili učinkovitost sheme, je smiselno določiti, da stroški osebja niso upravičeni do pomoči Unije, z izjemo stroškov osebja, ki so neposredno povezani z izvajanjem sheme.
            
         
               (4)
            
            
               V praksi se je izkazalo, da je natančnejša pravila o zahtevkih za pomoč in izplačilih pomoči iz Uredbe (ES) št. 288/2009 težko izvajati pri subjektih, ki v okviru sistema razdeljevanja sadja v šolah izvajajo spremljanje, ocenjevanje, evaluacijo in obveščanje, če ti subjekti niso vključeni v dobavo proizvodov. Zato je treba pojasniti pogoje, pod katerimi se dodeljuje pomoč z upoštevanjem dejavnosti spremljanja, ocenjevanja in obveščanja.
            
         
               (5)
            
            
               Da bi omejili nadzorne zahteve za vlagatelje zahtevkov za pomoč, ki so izključno pristojni za spremljanje, ocenjevanje in obveščanje, je treba poenostaviti pravila o nadzorovanju in preverjanju. Zaradi posebne narave teh postopkov je primerno, da ti vlagatelji niso podvrženi preverjanju na kraju samem, temveč zgolj popolnemu upravnemu preverjanju.
            
         
               (6)
            
            
               V drugem stavku člena 3(5) Uredbe (ES) št. 288/2009 se jezikovne verzije razlikujejo glede izvajanja sistema razdeljevanja sadja v šolah v državah članicah. Treba je pojasniti, da morajo države članice, ki izvajajo več sistemov, izdelati strategijo za vsak sistem posebej.
            
         
               (7)
            
            
               Uredbo (ES) št. 288/2009 je zato treba ustrezno spremeniti in popraviti.
            
         
               (8)
            
            
               Za potrebe načrtovanja in da bi zagotovili, da se pravila ne spreminjajo med zadevnim obdobjem, je treba spremembe, ki jih uvaja ta Uredba, uporabljati od začetka tekočega izvedbenega obdobja sistema razdeljevanja sadja v šolah, torej od 1. avgusta 2011.
            
         
               (9)
            
            
               Ukrepi iz te uredbe so v skladu z mnenjem Upravljalnega odbora za skupno ureditev kmetijskih trgov –
            
         SPREJELA NASLEDNJO UREDBO:
   Člen 1
   Sprememba Uredbe (ES) št. 288/2009
   Uredba (ES) št. 288/2009 se spremeni:
   
               (1)
            
            
               Člen 3(4) se nadomesti z naslednjim:
               „4.   Države članice v svoji strategiji opišejo, katere spremljevalne ukrepe bodo sprejele za zagotovitev uspešnega izvajanja svojega sistema. Ti ukrepi so izobraževalni in se osredotočajo na izboljšanje seznanjenosti ciljne skupine s sektorjem sadja in zelenjave ali z zdravimi prehranjevalnimi navadami ter lahko vključujejo učitelje in starše.“
            
         
               (2)
            
            
               Člen 5 se spremeni:
               
                           (a)
                        
                        
                           Odstavek 1 se spremeni:
                           
                                       (i)
                                    
                                    
                                       prvi pododstavek se nadomesti z naslednjim:
                                       „za pomoč Unije iz člena 103ga Uredbe (ES) št. 1234/2007 so upravičeni naslednji stroški:
                                       
                                                   (a)
                                                
                                                
                                                   stroški sadja in zelenjave, predelanega sadja in zelenjave ter proizvodov iz banan, ki so zajeti v sistemu razdeljevanja sadja v šolah in dobavljeni izobraževalni ustanovi;
                                                
                                             
                                                   (b)
                                                
                                                
                                                   s tem povezani stroški, ki so neposredno povezani z izvajanjem sistema razdeljevanja sadja v šolah in vključujejo samo:
                                                   
                                                               (i)
                                                            
                                                            
                                                               stroške nabave, izposoje, najema in zakupa opreme, če so predvideni v strategiji;
                                                            
                                                         
                                                               (ii)
                                                            
                                                            
                                                               stroške spremljanja in ocenjevanja iz člena 12, ki so neposredno povezani s sistemom razdeljevanja sadja v šolah;
                                                            
                                                         
                                                               (iii)
                                                            
                                                            
                                                               stroške obveščanja, ki so neposredno povezani z obveščanjem širše javnosti glede sistema razdeljevanja sadja v šolah in vključujejo stroške plakata iz člena 14(1). Ti stroški vključujejo tudi enega ali več ukrepov oziroma aktivnosti obveščanja:
                                                               
                                                                           —
                                                                        
                                                                        
                                                                           akcije obveščanja prek radiotelevizije, elektronskih sredstev obveščanja, tiskanih medijev in podobnih sredstev obveščanja:
                                                                        
                                                                     
                                                                           —
                                                                        
                                                                        
                                                                           informativni sestanki, konference, seminarji in delavnice, namenjene obveščanju širše javnosti glede sistema in podobnih dogodkov;
                                                                        
                                                                     
                                                                           —
                                                                        
                                                                        
                                                                           informacije in promocijski material, kot so pisma, letaki, brošure, priprave in podobno.“
                                                                        
                                                                     
                                                         
                                             
                                 
                                       (ii)
                                    
                                    
                                       doda se nov pododstavek:
                                       „Davek na dodano vrednost (DDV) in odhodki, povezani s stroški osebja niso upravičeni do pomoči Unije v skladu s členom 103ga Uredbe (ES) št. 1234/2007, razen stroškov osebja, ki so del stroškov povezanih z dejavnostmi iz prvega pododstavka istega odstavka, če so bile te dejavnosti dodeljene v zunanje izvajanje.“
                                    
                                 
                     
                           (b)
                        
                        
                           Odstavek 2 se nadomesti z naslednjim:
                           „2.   Skupni znesek stroškov iz točke (b)(iii) prvega pododstavka odstavka 1 je fiksni znesek, za katerega po dokončni dodelitvi pomoči Unije iz člena 4(4) velja zgornja meja, ki ne presega 5 % letnega deleža države članice v sredstvih pomoči Unije.
                           Skupni znesek stroškov iz točk (b)(i) in (ii) prvega pododstavka odstavka 1 je znesek, za katerega po dokončni dodelitvi pomoči Unije iz člena 4(4) velja zgornja meja, ki ne presega 10 % letnega deleža države članice v sredstvih pomoči Unije.“
                        
                     
         
               (3)
            
            
               Člen 7 se nadomesti z naslednjim:
               „Člen 7
               Splošni pogoji za odobritev vlagateljev zahtevkov za pomoč
               1.   Pristojni organ odobri vlagatelje zahtevkov za pomoč, če se vlagatelj pisno zaveže:
               
                           (a)
                        
                        
                           da bo proizvode, financirane na podlagi sistema razdeljevanja sadja v šolah, v skladu s to uredbo porabil za otroke iz svoje izobraževalne ustanove ali ustanov, za katere bo zaprosil za pomoč;
                        
                     
                           (b)
                        
                        
                           da bo pomoč porabil za spremljanje in ocenjevanje sistema razdeljevanja sadja v šolah ali za obveščanje v okviru ciljev sistema;
                        
                     
                           (c)
                        
                        
                           da bo povrnil kakršno koli neupravičeno izplačano pomoč za zadevne količine, če bi se izkazalo, da proizvodi niso bili razdeljeni otrokom iz člena 2 ali da je bila pomoč izplačana za proizvode, ki niso upravičeni na podlagi te uredbe;
                        
                     
                           (d)
                        
                        
                           da bo v primeru goljufije ali resne malomarnosti plačal znesek, ki je enak razliki med začetno plačanim zneskom in zneskom, do katerega je vlagatelj upravičen;
                        
                     
                           (e)
                        
                        
                           da bo pristojnim organom na zahtevo predložil dokazila;
                        
                     
                           (f)
                        
                        
                           da se bo podredil kakršnemu koli pregledu, ki ga odredi pristojni organ države članice, zlasti pregledu dokumentacije in fizičnemu inšpekcijskemu pregledu.
                        
                     2.   Za vlagatelje zahtevkov za pomoč iz točk (e)(ii) člena 6(2), se uporabljajo zgolj točke (b), (d) in (e) odstavka 1.
               3.   Vlagatelji zahtevkov za pomoč iz točk (c), (d) in (e)(i) člena 6(2) se dodatno pisno zavežejo hraniti podatke o imenih in naslovih izobraževalnih ustanov in po potrebi hraniti podatke o izobraževalnih organih, produktih in količinah, ki so bile prodane ali dobavljene tem ustanovam ali organom.
               4.   Države članice lahko od vlagateljev zahtevkov za pomoč zahtevajo dodatna pisna zagotovila.“
            
         
               (4)
            
            
               Člen 8 se črta.
            
         
               (5)
            
            
               Člen 10 se spremeni:
               
                           (a)
                        
                        
                           Odstavek 1 se nadomesti z naslednjim:
                           „1.   Zahtevki za pomoč se vložijo v skladu z zahtevami pristojnega organa države članice.
                           Zahtevki za pomoč, ki jih vložijo vlagatelji iz točk (a) do (d) in iz točk (e)(i) člena 6(2), vsebujejo najmanj naslednje informacije:
                           
                                       (a)
                                    
                                    
                                       razdeljene količine;
                                    
                                 
                                       (b)
                                    
                                    
                                       ime in naslov ali identifikacijsko številko izobraževalne ustanove ali izobraževalnega organa, na katerega se nanašajo informacije iz točke (a) iz tega odstavka;
                                    
                                 
                                       (c)
                                    
                                    
                                       število otrok v zadevni izobraževalni ustanovi ciljne skupine, kot je opredeljena v strategiji države članice;
                                    
                                 
                                       (d)
                                    
                                    
                                       dokazila, ki jih opredelijo države članice.“;
                                    
                                 
                     
                           (b)
                        
                        
                           V odstavku 3 se doda naslednji stavek:
                           „Za zahtevke za pomoč, namenjene ocenjevalnemu poročilu iz člena 12, je rok zadnji dan prvega meseca, ki sledi roku za dokončanje ocenjevanja iz člena 12(2).“
                        
                     
                           (c)
                        
                        
                           V odstavku 4 se prvi stavek nadomesti z naslednjim:
                           „Zneski, navedeni v zahtevku, morajo biti podprti z listinskimi dokazi, ki morajo biti na voljo pristojnim organom.“
                        
                     
         
               (6)
            
            
               Člen 11 se spremeni:
               
                           (a)
                        
                        
                           V odstavku 1 se uvodni stavek nadomesti z naslednjim:
                           „Zahtevki za pomoč iz točk (a) do (d) in iz točk (e)(i) člena 6(2), bodo izplačani le v primeru:“
                        
                     
                           (b)
                        
                        
                           Vstavi se nov odstavek 1a:
                           „1a.   Vlagateljem zahtevkov za pomoč iz točk (e)(ii) člena 6(2) bo pomoč izplačana samo na podlagi dobave blaga ali storitev in na podlagi predložitve ustreznih listinskih dokazov, ki jih določijo pristojni organi držav članic.“;
                        
                     
                           (c)
                        
                        
                           Drugi pododstavek odstavka 3 se nadomesti z naslednjim:
                           „Če je rok iz člena 10(3) presežen za dva meseca, se pomoč zniža za 1 % na dodatni dan.“
                        
                     
         
               (7)
            
            
               Člen 12(2) se nadomesti z naslednjim:
               „2.   Države članice ocenjujejo izvajanje svojega sistema razdeljevanja sadja v šolah in njegovo učinkovitost. Za izvedbeno obdobje od 1. avgusta 2010 do 31. julija 2011 sporočijo države članice Komisiji rezultate svojega ocenjevanja do 29. februarja 2012. Države članice bodo za naslednja izvedbena obdobja do konca februarja vsakega petega leta po 29. februarju 2012 Komisiji predložile poročilo o oceni za zadnjih pet let izvedbenega obdobja.“
            
         
               (8)
            
            
               Člen 13 se spremeni:
               
                           (a)
                        
                        
                           Odstavka 1 in 2 se nadomestita z naslednjim:
                           „1.   Države članice sprejmejo vse potrebne ukrepe za zagotovitev skladnosti s to uredbo. Ti ukrepi vključujejo popolni upravni pregled vseh zahtevkov za pomoč.
                           2.   Kadar vlagatelj zahtevkov za pomoč iz točk (a) do (d) in točke (e)(i) člena 6(2) zaprosi za pomoč, upravni pregled vključuje pregled dokazil o dobavi proizvodov, ki jo določijo države članice. Upravni pregledi se dopolnijo s pregledi na kraju samem, s katerimi se preverjajo predvsem:
                           
                                       (a)
                                    
                                    
                                       evidence iz člena 7, vključno s finančno dokumentacijo, kot so računi nakupov in prodaje ter bančni izpiski;
                                    
                                 
                                       (b)
                                    
                                    
                                       uporaba subvencioniranih proizvodov v skladu s to uredbo, zlasti če obstaja utemeljen sum za kakršno koli nepravilnost.“;
                                    
                                 
                     
                           (b)
                        
                        
                           Vstavi se nov odstavek 2a:
                           „2a.   Kadar vlagatelj iz točke (e)(ii) člena 6(2) zaprosi za pomoč, upravni pregled vključuje dobavo blaga in storitev ter verodostojnost zahtevanih povračil.“;
                        
                     
                           (c)
                        
                        
                           V odstavku 3 se prvi pododstavek nadomesti z naslednjim:
                           „Skupno število pregledov na kraju samem, izvedenih za vsako obdobje od 1. avgusta do 31. julija, zajema vsaj 5 % pomoči, razdeljene na nacionalni ravni in vsaj 5 % vseh vlagateljev iz točk (a) do (d) in v točki (e)(i) člena 6(2).“;
                        
                     
                           (d)
                        
                        
                           V prvem stavku šestega odstavka se sklic na točko (e) zamenja z sklicem na točko (e)(i) člena 6(2).
                        
                     
         
               (9)
            
            
               Člen 14 se spremeni:
               
                           (a)
                        
                        
                           Odstavek 2 se nadomesti z naslednjim:
                           „2.   Kadar se države članice odločijo, da ne bodo uporabile plakata iz odstavka 1, v svoji strategiji pojasnijo, kako bodo javnost obvestile o finančnem prispevku Evropske unije k njihovemu sistemu.“;
                        
                     
                           (b)
                        
                        
                           Vstavi se nov odstavek 2a:
                           „2a.   a spletiščih ali katerem koli drugem sredstvu obveščanja iz točke (b)(iii) člena 5(1) o sistemu razdeljevanja sadja v šolah, mora biti zmeraj prikazana evropska zastava in navedeno „evropski sistem razdeljevanja sadja v šolah“ s finančno podporo Evropske unije.“
                        
                     
         
               (10)
            
            
               V drugem pododstavku člena 15(1), prva alineja, se točke (a) in (b) nadomestita z naslednjim:
               
                           „(a)
                        
                        
                           rezultati postopka spremljanja v skladu s členom 12(1) se pošljejo na elektronski naslov AGRI-HORT-SCHOOLFRUIT@ec.europa.eu;
                        
                     
                           (b)
                        
                        
                           Podrobnosti in izsledki, ugotovljeni na kraju samem v skladu s členoma 13 in 16 se pošljejo na elektronski naslov AGRI-J2@ec.europa.eu.“
                        
                     
         Člen 2
   Popravek Uredbe (ES) št. 288/2009
   Ne zadeva slovenske različice.
   Člen 3
   Začetek veljavnosti in uporabe
   Ta uredba začne veljati sedmi dan po objavi v Uradnem listu Evropske unije.
   Uporablja se od 1. avgusta 2011.
   
      Uredba je v celoti zavezujoča in se neposredno uporablja v vseh državah članicah.
      V Bruslju, 22. novembra 2011
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 299, 16.11.2007, str. 1.
   
      (2)  UL L 94, 8.4.2009, str. 38.